**Lyginamasis variantas**

PATVIRTINTA

Molėtų rajono savivaldybės tarybos

2018 m. kovo 29 d.

sprendimu Nr. B1-84

**MOLĖTŲ RAJONO MOKINIŲ NEMOKAMO MAITINIMO MOKYKLOSE**

**TVARKOS APRAŠAS**

**I SKYRIUS**

**BENDROSIOS NUOSTATOS**

1. Molėtų rajono mokinių nemokamo maitinimo mokyklose tvarkos aprašas (toliau – Aprašas) nustato Molėtų rajono savivaldybės įsteigtose bendrojo lavinimo ir ikimokyklinio ugdymo mokyklose mokinių nemokamo maitinimo tvarką, mokinių nemokamo maitinimo rūšis, produktams skiriamų lėšų dydžio nustatymo tvarką.

2. Aprašas taikomas mokiniams, kurie mokosi bendrojo ugdymo ir ikimokyklinio ugdymo mokyklose (toliau – mokykla) pagal bendrojo ugdymo (pradinio, pagrindinio, vidurinio ar specialiojo ugdymo) ar priešmokyklinio ugdymo programas.

3. Šis Aprašas netaikomas:

3.1. mokiniams, kurie mokosi pagal suaugusiųjų ugdymo programas, ir mokiniams, kurie mokosi ir pagal bendrojo ugdymo, ir pagal profesinio mokymo programas;

3.2. mokiniams, kurie yra išlaikomi (nemokamai gauna nakvynę, maistą ir mokinio reikmenis) valstybės ar savivaldybės finansuojamose įstaigose arba kuriems įstatymų nustatyta tvarka yra skiriama globos (rūpybos) išmoka.

**II SKYRIUS**

**MOKINIŲ NEMOKAMO MAITINIMO RŪŠYS**

4. Mokiniui savivaldybės administracijos Socialinės paramos skyriaus vedėjosprendimu skiriama:

4.1. pietūs, jeigu vidutinės pajamos vienam iš bendrai gyvenančių asmenų ar vienam gyvenančiam asmeniui (toliau – vidutinės pajamos vienam asmeniui)per mėnesį yra mažesnės kaip 1,5 valstybės remiamų pajamų (toliau –VRP) dydžio;

4.2. pietūs, jeigu vidutinės pajamos vienam asmeniui per mėnesį yra mažesnės kaip 2 VRP dydžio, šiais atvejais, kai:

4.2.1. mokinys arba vienas iš jo tėvų, globėjų (rūpintojų) yra neįgalus;

4.2.2. mokinio šeimoje yra neįgalių asmenų;

4.2.3. mokinys turi tik vieną iš tėvų, globėjų (rūpintojų);

4.2.4. šeima augina 3 ir daugiau vaikų;

4.2.5. mokinys patiria socialinę riziką arba mokinį augina bendrai gyvenantys asmenys, patiriantys socialinę riziką;

4.2.6. šeimoje atsiranda papildomos išlaidos dėl nelaimės, sunkios ligos ir kitais atvejais, surašant buities ir gyvenimo sąlygų patikrinimo aktą.

4.3. nemokamas maitinimas vasaros atostogų metu mokyklose organizuojamose dieninėse vasaros poilsio stovyklose šio Aprašo 4.1. ir 4.2. punktuose nurodytiems mokiniams;

4.4. nemokamas maitinimas, patikrinus šeimos gyvenimo sąlygas ir surašius buities ir gyvenimo sąlygų patikrinimo aktą, jeigu vidutinės pajamos vienam asmeniui per mėnesį yra mažesnės kaip 2,5 valstybės remiamų pajamų dydžio, kai:

4.4.1. bent vienas iš bendrai gyvenančių asmenų yra neįgalus;

4.4.2. vienas gyvenantis asmuo yra neįgalus;

4.4.3. motina ar tėvas vieni augina vaikus;

4.4.4. bendrai gyvenantys asmenys augina 3 ir daugiau vaikų;

4.4.5. mokinys patiria socialinę riziką arba mokinį augina bendrai gyvenantys asmenys, patiriantys socialinę riziką;

4.4.6. šeimoje atsiranda papildomos išlaidos dėl nelaimės, sunkios ligos.

5. ~~Lėšų, skiriamų vienai dienai vienam mokiniui, dydis nustatomas Administracijos direktoriaus įsakymu~~**~~.~~**

**Produktams įsigyti skiriamų lėšų dydis vienai dienai vienam mokiniui nustatomas Administracijos direktoriaus įsakymu.**

**III SKYRIUS**

**MOKINIŲ NEMOKAMO MAITINIMO TEIKIMAS**

6. Mokiniams nemokamas maitinimas teikiamas toje mokykloje, kurioje mokiniai mokosi, neatsižvelgiant į jų gyvenamąją vietą.

7. Nemokamas maitinimas mokykloje skiriamas:

7.1. nuo mokslo metų pradžios iki mokslo metų pabaigos;

7.2. pateikus prašymą-paraišką mokslo metais - nuo informacijos apie priimtą sprendimą gavimo mokykloje kitos dienos iki mokslo metų pabaigos.

8. Pasikeitus aplinkybėms, kai mokinys nebetenka teisės į socialinę paramą, nemokamas maitinimas neteikiamas nuo kitos dienos po sprendimo dėl socialinės paramos mokiniams nutraukimo mokykloje gavimo.

9. Mokiniams nemokamas maitinimas vasaros atostogų metu teikiamas mokyklose organizuojamose dieninėse vasaros poilsio stovyklose.

10. Nemokami pietūs ir pusryčiai poilsio, švenčių bei atostogų dienomis per mokslo metus mokiniams neteikiami.

11. Pakeitus mokyklą, nemokamas maitinimas naujoje mokykloje pradedamas teikti nuo pirmos mokymosi joje dienos. Ankstesnė mokykla pateikia pažymą apie mokinio teisę gauti nemokamą maitinimą.

12. Mokiniams vietoj nemokamo maitinimo negali būti išduodami pinigai.

**IVSKYRIUS**

**BAIGIAMOSIOS NUOSTATOS**

13. Bendrojo ugdymo ir ikimokyklinio ugdymo mokyklų vadovai:

13.1. atsako už mokinių nemokamo maitinimo organizavimą, atitinkantį teisės aktus;

13.2. atsako už tikslingą lėšų, skirtų mokinių nemokamam maitinimui, panaudojimą ir apskaitą;

13.3. organizuoja įstaigos darbą taip, kad nuo liepos 1 dienos pareiškėjai galėtų pateikti prašymą-paraišką dėl mokinio nemokamo maitinimo;

13.4. teikia šias ataskaitas:

13.4.1. Finansų skyriui – pasibaigus kiekvienam kalendorinių metų ketvirčiui iki kito ketvirčio pirmojo mėnesio 5 dienos teikia ketvirtinę mokinių nemokamo maitinimo ataskaitą, pasibaigus kalendoriniams metams iki kitų kalendorinių metų sausio 5 dienos teikia metinę mokinių nemokamo maitinimo ataskaitą, iki kiekvienų kalendorinių metų balandžio 5 d. teikia duomenis apie lėšų poreikį išlaidoms produktams bei mokinio reikmenims finansuoti ateinantiems trejiems metams.

13.4.2. Finansų skyriui – pasibaigus kiekvienam kalendorinių metų ketvirčiui iki kito ketvirčio pirmojo mėnesio 12 dienos ir pasibaigus kalendoriniams metams iki kitų kalendorinių metų sausio 12 dienos teikia biudžeto išlaidų sąmatos įvykdymo ataskaitas. Ataskaitos teikiamos pagal Lietuvos Respublikos finansų ministro įsakymu patvirtintą Formą Nr. 2.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_